Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: a hátrányos megkülönböztetés tilalmát az egyes szabálysértésekről szóló 17/1968. (IV. 14.) Korm. rendelet (a továbbiakban: Kormányrendelet) 75. §-a. A „dolgozók érdekei
Paragraph Index: 1468

(1) bekezdése, amely a felügyeletek eljárásának különös szabályait fogalmazza meg, a szabálysértés miatti helyszíni bírság kiszabását, illetve a szabálysértés helyszíni elbírálását a felügyeletek által eljáró személy észleléséhez köti. Közvetlen észlelés hiányában — például feljelentésre indult eljárás esetében — a különleges szabályok nem alkalmazhatóak. A különleges szabályok megfogalmazásának azonban nem az a célja, hogy kizárják a feljelentés alapján történő eljárást, hanem a szabálysértési eljárás gyors (azonnali), egyszerű és eredményes lefolytatását kívánják elősegíteni. A felügyeletek az általuk végzett — nem a diszkrimináció feltárására irányuló helyszíni ellenőrzések során feltárhatnak olyan tényeket, amelyek alapján az elkövetett szabálysértés és az elkövető személye egyértelműen megállapítható, valamint a társadalomra veszélyesség foka is megítélhető. Ez az indoka annak, hogy a Szabs. tv. amennyiben az előírt feltételek fennállnak— lehetővé teszi az általános eljárási szabályok mellőzését. A különleges eljárási szabályok alkalmazása azonban azt a veszélyt hordozhatja, hogy az elkövető kiszolgáltatott helyzetbe kerül, ezért a Szabs. tv. garanciális jellegű szabályként megfogalmazza a felügyelet részéről eljáró személy közvetlen észlelésének követelményét. A diszkriminációtilalmi rendelkezés betartásának ellenőrzése nem folytatható le különleges eljárás keretében. A felügyeletek ezen eljárása során — a Kormányrendelet kifejezett felhatalmazásának hiányában — nem szabható ki helyszíni bírság, a szabálysértés helyszínen történő elbírálását pedig a bizonyítási nehézségek nem teszik lehetővé. A különleges szabályoktól függetlenül azonban ennek a szabálysértésnek a kapcsán is fennáll a jogi lehetősége annak, hogy a felügyeletek feljelentés alapján eljárjanak, vagyis az általános szabályok szerint lefolytassák a szabálysértési eljárást. (Csak zárójelben jegyezzük meg, hogy a munkavállaló hátrányos megkülönböztetése mint speciális jogsértés — a dolog jellegéből fakadóan — közvetlenül nem észlelhető, arra minden esetben csak erre vonatkozó bejelentés, tehát lényegét tekintve feljelentés alapján derülhet fény.) Álláspontunk szerint a Szabs. tv. és a Kormányrendelet fenti rendelkezéseiből következően a hátrányos megkülönböztetés miatti feljelentés mind az önkormányzati szabálysértési hatóságnál, mind a felügyeleteknél megtehető, hiszen az eljárásra egyaránt hatáskörrel rendelkeznek. A feljelentés alapján vagy az a hatóság jár el, amelynél azt tették, vagy — figyelemmel a Szabs. tv. 46. § (2) bekezdésében foglaltakra — ha ezt az eljárás gyorsabb és eredményesebb lefolytatása indokolja, az ügyet átteheti más, azonos hatáskörű szabálysértési hatósághoz (a jegyzőhöz, illetve a felügyelethez). Az áttétel ebben az esetben nem kötelezően előírt, hanem a hatóság mérlegelésétől függő intézkedés. A Szabs. tv. 42. § (2) bekezdése kimondja, hogy a szabálysértési eljárás alapjául szolgáló feljelentést — ha a jogszabály másként nem rendelkezik — bármely személy vagy szerv megteheti. A szabálysértést meghatározó egyes jogszabályok elrendelhetik, hogy a szabálysértés elkövetője csak a feljelentésre jogosított szerv feljelentése alapján legyen felelősségre vonható. A Szabs. tv. hatályos szövege egyetlen államigazgatási szerv számára sem ír elő feljelentési kötelezettséget. Jelenleg tehát az állami szervek mérlegelésén múlik, hogy az általuk észlelt szabálysértés esetében tesznek-e feljelentést, vagy sem. A szabálysértés olyan jogintézmény, amelyben egyaránt érvényesülnek a közigazgatási jog és a büntetőjog elemei, eljárási rendje az államigazgatási eljárás mellett a büntetőeljárás sajátosságaival is rokonságot mutat (pl. a felelősségi

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes